DA Den Europæiske Unions Tidende C 55/43

Sag anlagt den 23. december 2008 — Tyskland mod Kommissionen

(Sag T-576/08)

(2009/C 55/77)

Processprog: tysk

Parter

Sagsøger: Forbundsrepublikken Tyskland (ved M. Lumma og B. Klein)

Sagsøgt: Kommissionen for De Europæiske Fællesskaber

Sagsøgerens påstande

— Kommissionens forordning (EF) nr. 983/2008 af 3. oktober 2008 om vedtagelse af en plan for tildeling til medlemsstaterne af midler, der skal afholdes over 2009-budgettet, og som skal dække udgifterne til levering af fødevarer fra interventionslagre til de socialt dårligst stillede personer i Fællesskabet, annulleres.

— Retsvirkningerne af den annullerede forordning opretholdes.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Sagsøgeren har nedlagt påstand om annullation af Kommissionens forordning (EF) nr. 983/2008 af 3. oktober 2008 (1), som indeholder planen for 2009 om levering af fødevarer til de socialt dårligst stillede personer i Fællesskabet.

Efter sagsøgerens opfattelse er der ingen fællesskabsretlig hjemmel for den pågældende forordning. Den er ganske vist støttet på forordning (EF) nr. 1234/2007 (2), der selv har hjemmel i Fællesskabets fælles landbrugspolitik (artikel 36 EF og 37 EF, sammenholdt med artikel 33 EF), men den opfylder ikke de deri fastsatte krav.

Oprindeligt blev uddelingsplanen udformet som en supplerende kompetence til den fælles landbrugspolitik, da der hovedsageligt anvendes eksisterende interventionslagre til et socialt formål. I flere år har uddelingsplanen imidlertid udelukkende omfattet opkøb af fødevarer på Fællesskabets marked, da der på grund af reformerne af den fælles udenrigspolitik næsten ikke er nogen interventionslagre tilbage. Sagsøgeren anser planen for i dag at være et rent socialpolitisk instrument for Fællesskabet, som der ikke er hjemmel for (princippet om tildeling af kompetencer).

Den anfægtede forordning er således ikke forenelig med forskrifterne i artikel 27, stk. 2, i forordning nr. 1234/2007, der kun tillader opkøb af fødevarer på Fællesskabets marked, hvis de midlertidigt ikke kan fås på Fællesskabets interventionslagre. Fra at være en midlertidig foranstaltning har opkøb af fødevarer på markedet imidlertid udviklet sig til at være hovedregelen.

Forordningen forfølger heller ikke nogen af de formål med den fælles landbrugspolitik, der er fastsat i artikel 33, stk. 1, EF.

For at undgå vanskeligheder ved gennemførelsen af årsplanen har sagsøgeren opfordret Retten til at begrænse retsvirkningerne af annullationen til bestemmelsen i artikel 2 i forordning nr. 983/2008, sammenholdt med forordningens bilag 2, om opkøb på markedet.

(1) Kommissionens forordning (EF) nr. 983/2008 af 3.10.2008 om vedtagelse af en plan for tildeling til medlemsstaterne af midler, der skal afholdes over 2009-budgettet, og som skal dække udgifterne til levering af fødevarer fra interventionslagre til de socialt dårligst stillede personer i Fællesskabet (EUT L 268, s. 3).

(2) Rådets forordning (EF) nr. 1234/2007 af 22.10.2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (EUT L 299, s. 1).